เทพไท ยื่นเรื่อง จุรินทร์ ยึดมาตรฐาน ปชป. ตั้งกก.สอบมัลลิกา 
เทพไท ยื่นเรื่อง จุรินทร์ ยึดมาตรฐานปชป.งัดข้อบังคับพรรค บี้ ตั้ง กก.สอบฯ มัลลิกา บุญมีตระกูล มหาสุข ปมถูกกล่าวหากักตุนหน้ากากอนามัย และขอให้เจ้าตัว ลาออกก่อน ไม่ต้องรอผลสอบวันที่ 19 มี.ค. ผู้สื่อข่าวรายงานจากพรรคประชาธิปัตย์ว่า นายเทพไท เสนพงศ์ ส.ส.นครศรีธรรมราช ได้ทำหนังสือถึงนายจุรินทร์ ลักษณวิศิษฏ์ หัวหน้าพรรค และคณะกรรมการบริหาร (กก.บห.) พรรค โดยยื่นผ่านเจ้าหน้าที่พรรค มีเนื้อหาว่าเรื่อง ขอให้สมาชิกผู้ดำรงตำแหน่งทางการเมืองลาออกเรียน หัวหน้าพรรคประชาธิปัตย์ และคณะกรรมการบริหารพรรคประชาธิปัตย์ สืบเนื่องจากกระแสข่าว ที่นายอัจฉริยะ เรืองรัตนพงษ์ ประธานชมรมช่วยเหลือเหยื่ออาชญากรรม กล่าวหาว่า มีขบวนการทุจริตหน้ากากอนามัยเกี่ยวข้องกับนักการเมืองหญิง เป็นที่ปรึกษาของรัฐมนตรีว่าการกระทรวงพาณิชย์ ซึ่งในความหมายนั้น ทำให้คนส่วนใหญ่ในสังคมเข้าใจว่า น่าจะหมายถึงนางมัลลิกา บุญมีตระกูล มหาสุข ที่ปรึกษารัฐมนตรีว่าการกระทรวงพาณิชย์ (นายจุรินทร์ ลักษณวิศิษฎ์) เป็นการสร้างความเสียหายแก่พรรคประชาธิปัตย์ ซึ่งกำลังถูกวิพากษ์วิจารณ์ทางสื่อโซเชียล และสื่อสารมวลชนแขนงต่างๆ อย่างกว้างขวาง ซึ่งในอดีตที่ผ่านมา เมื่อเกิดเหตุในลักษณะเช่นนี้ พรรคประชาธิปัตย์ได้มีมาตรฐานในการปฎิบัติกับสมาชิกพรรคผู้ดำรงตำแหน่งทางการเมืองทุกคน เมื่อถูกกล่าวหาว่ามีพฤติกรรมเข้าไปเกี่ยวข้องกับการทุจริต ก็จะต้องพิจารณาตัวเอง ลาออกจากตำแหน่งเพื่อแสดงความรับผิดชอบในทันที เช่น 1. กรณีนายวิฑูรย์ นามบุตร รัฐมนตรีว่าการกระทรวงพัฒนาสังคมและความมั่นคงของมนุษย์ ถูกกล่าวหาว่าเกี่ยวข้องกับปลากระป๋องเน่าที่จังหวัดพัทลุง 2. กรณีนายวิทยา แก้วภราดัย รัฐมนตรีว่าการกระทรวงสาธารณสุข ถูกข้อกล่าวหาว่ามีเรื่องไม่มีความโปร่งใสในการจัดทำงบประมาณ 3. กรณีนายอภิรักษ์ โกษะโยธิน ผู้ว่าราชการกรุงเทพมหานคร ถูก ป.ป.ช.ชี้มูลความผิดในคดีจัดซื้อรถดับเพลิง ซึ่งสมาชิกพรรคทั้ง 3 คนนี้ ได้แสดงสปิริตทางการเมือง นับว่าเป็นแบบอย่างที่ดีให้แก่สมาชิกพรรคประชาธิปัตย์ เป็นการรักษามาตรฐานทางการเมืองของพรรคไว้อย่างเคร่งครัด ที่ได้ยื่นหนังสือการลาออกจากตำแหน่งทันทีโดยไม่มีการบีบบังคับใดๆ ทั้งสิ้น แม้ว่าในภายหลังจะมีผลการสอบสวนว่า ไม่พบการกระทำความผิดก็ตาม แต่บุคคลเหล่านั้นก็ได้แสดงความรับผิดชอบทางการเมืองให้สังคมเห็นเป็นประจักษ์มาแล้วสำหรับกรณีของ นางมัลลิกา บุญมีตระกูล มหาสุข ที่ปรึกษารัฐมนตรีว่าการกระทรวงพาณิชย์ เมื่อถูกข้อกล่าวหาว่า เกี่ยวข้องกับการทุจริตหน้ากากอนามัย ของกระทรวงพาณิชย์ ขัดต่อข้อบังคับพรรคข้อ115 พรรคต้องดำเนินการในมาตรฐานเดียวกับสมาชิกพรรคทุกคน เพื่อดำรงไว้ซึ่งจุดยืนของพรรค ในการปฎิบัติต่อสมาชิกของพรรคอย่างเท่าเทียมกัน ในการนี้จึงขอให้คณะกรรมการบริหารพรรค ซึ่งได้มีมติแต่งตั้ง นางมัลลิกา บุญมีตระกูล มหาสุข เข้ารับตำแหน่งทางการเมือง ตามข้อบังคับพรรค ข้อ 98 และข้อ 99 ได้พิจารณาแต่งตั้งคณะกรรมการสอบข้อเท็จจริง ตามข้อบังคับพรรค ข้อ 121 และมีมติให้ นางมัลลิกา บุญมีตระกูล มหาสุข ลาออกจากตำแหน่งที่ปรึกษารัฐมนตรีว่าการกระทรวงพาณิชย์ ไว้ก่อน ถ้าการสอบสวนได้ข้อยุติว่า ไม่มีความผิด ก็สามารถแต่งตั้งเข้าไปรับตำแหน่งที่ปรึกษารัฐมนตรีได้อีกครั้ง ซึ่งนับว่า เป็นความสง่างามของพรรคประชาธิปัตย์ และเพื่อดำรงไว้ซึ่งเกียรติยศ ชื่อเสียง อุดมการณ์ของพรรคประชาธิปัตย์ต่อไป. จึงเรียนมาเพื่อโปรดพิจารณาและดำเนินการโดยด่วนขอแสดงความนับถือ(นายเทพไท เสนพงศ์)ส.ส.นครศรีธรรมราชพรรคประชาธิปัตย์
เทพไท ยื่นเรื่อง จุรินทร์ ยึดมาตรฐาน ปชป.งัดข้อบังคับพรรค บี้ ตั้ง กก.สอบฯ มัลลิกา บุญมีตระกูล มหาสุข ปมถูกกล่าวหากักตุนหน้ากากอนามัย และขอให้เจ้าตัว ลาออกก่อน ไม่ต้องรอผลสอบ 
กักตุนหน้ากากอนามัย,ตุนหน้ากากอนามัย,จุรินทร์ ลักษณวิศิษฏ์,เทพไท เสนพงศ์,มัลลิกา บุญมีตระกูล มหาสุข,ตั้งกรรมการสอบ,ข่าวทั่วไป